SL Uradni list Evropske unije L 87/117

DELEGIRANA UREDBA KOMISIJE (EU) 2017/568

z dne 24. maja 2016

o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi za sprejem finančnih instrumentov v trgovanje na reguliranih trgih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1), in zlasti tretjega pododstavka člena 51(6) Direktive;

ob upoštevanju naslednjega:

(1) Da se s prenosljivimi vrednostnimi papirji lahko prosto trguje, bi se moralo šteti samo, če pred sprejemom v trgovanje ni nobenih omejitev, ki preprečujejo prenos navedenih vrednostnih papirjev na način, ki bi oviral oblikovanje poštenega, pravilnega in učinkovitega trga.

(2) Za sprejem prenosljivega vrednostnega papirja, kot je opredeljen v Direktivi 2014/65/EU, v trgovanje na reguliranem trgu mora biti v primeru vrednostnega papirja v smislu Direktive 2003/71/ES Evropskega parlamenta in Sveta (2) na voljo dovolj javno dostopnih informacij, ki omogočajo tako vrednotenje navedenega finančnega instrumenta, da se z njim trguje na pošten, pravilen in učinkovit način. Poleg tega bi moralo biti v primeru delnic na voljo zadostno število delnic, ki bi bile na voljo za porazdelitev javnosti, za listinjene izvedene finančne instrumente pa bi morale biti vzpostavljene primerne ureditve za poravnavo in izročitev.

(3) Šteti bi se moralo, da se s prenosljivimi vrednostnimi papirji, ki izpolnjujejo pogoje za sprejem v uradno kotacijo v skladu z Direktivo 2001/34/ES Evropskega parlamenta in Sveta (3), lahko prosto trguje in da je z njimi mogoče trgovati na pošten, pravilen in učinkovit način.

(4) Sprejem enot, ki jih izdajo kolektivni naložbeni podjemi za vlaganja v prenosljive vrednostne papirje ali alternativni investicijski skladi, v trgovanje na reguliranem trgu ne bi smel omogočati izogibanja zadevnim določbam Direktive 2009/65/ES Evropskega parlamenta in Sveta (4) ali Direktive 2011/61/EU Evropskega parlamenta in Sveta (5). Zato je nujno, da upravljavec reguliranega trga preveri, da enote, ki jih sprejme v trgovanje, izvirajo iz kolektivnega naložbenega podjema, ki spoštuje ustrezno sektorsko zakonodajo. V primeru kotirajočih investicijskih skladov morajo upravljavci reguliranega trga zagotoviti, da so vlagateljem vedno na voljo ustrezni odkupni dogovori.

(5) Sprejem izvedenih finančnih instrumentov iz točk 4 do 10 oddelka C Priloge I k Direktivi 2014/65/EU v trgovanje na reguliranem trgu bi moral upoštevati, ali je na voljo dovolj informacij za vrednotenje izvedenega finančnega instrumenta in osnovnega finančnega instrumenta, v primeru fizično poravnanih pogodb pa, ali obstajajo ustrezni postopki za poravnavo in izročitev.

(6) Direktiva 2003/87/ES Evropskega parlamenta in Sveta (6) določa nekatere pogoje za emisijske kupone za zagotavljanje, da se z njimi prosto trguje in da se z njimi trguje na pošten, urejen in učinkovit način. Vsak emisijski kupon v smislu točke 11 oddelka C Priloge I k Direktivi 2014/65/EU, za katerega je ugotovljeno, da je skladen z zahtevami Direktive 2003/87/ES, bi moral zato biti upravičen do sprejema v trgovanje na reguliranem trgu in v tej uredbi ne bi smele biti določene dodatne zahteve.

(7) Ureditve, ki jih regulirani trgi vzpostavijo v zvezi s preverjanjem, ali izdajatelji izpolnjujejo obveznosti po pravu Unije, in v zvezi z olajševanjem dostopa do informacij, ki so javno objavljene po pravu Unije, bi morale zajemati obveznosti iz Uredbe (EU) št. 596/2014 Evropskega parlamenta in Sveta (7), Direktive 2003/71/ES in Direktive 2004/109/ES Evropskega parlamenta in Sveta (8), saj navedeni zakonodajni akti vsebujejo temeljne in najpomembnejše obveznosti za izdajatelje po prvem sprejemu v trgovanje na reguliranem trgu.

(8) Regulirani trgi bi morali vzpostaviti postopke za preverjanje, ali izdajatelji prenosljivih vrednostnih papirjev izpolnjujejo obveznosti po pravu Unije, ti postopki pa bi morali biti dostopni izdajateljem in javnosti. Politika bi morala zagotoviti, da so preverjanja skladnosti učinkovita, izdajatelje pa bi regulirani trg moral seznaniti z njihovimi obveznostmi.

(9) Regulirani trgi bi morali olajšati dostop do informacij, objavljenih pod pogoji, določenimi v pravu Unije, ki so na voljo članom in udeležencem, in sicer prek ureditev, ki zagotavljajo enostaven, pošten in nediskriminatoren dostop vsem članom in udeležencem. Ustrezna zakonodaja za te namene vključuje Direktivo 2003/71/ES, Direktivo 2004/109/ES, Uredbo (EU) št. 596/2014 in Uredbo (EU) št. 600/2014 Evropskega parlamenta in Sveta (9). Ureditve dostopa bi morale zagotavljati, da imajo člani in udeleženci enake pogoje dostopa do relevantnih informacij, ki lahko vplivajo na vrednotenje finančnega instrumenta.

(10) Zaradi doslednosti in za zagotavljanje nemotenega delovanja finančnih trgov, je nujno, da določbe iz te uredbe in povezane nacionalne določbe, ki prenašajo Direktivo 2014/65/EU v nacionalno zakonodajo, veljajo od istega dneva.

(11) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(12) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (10) –

SPREJELA NASLEDNJO UREDBO:

Člen 1

Prenosljivi vrednostni papirji – prosto trgovanje

1. Šteje se, da se s prenosljivimi vrednostnimi papirji lahko prosto trguje, če lahko stranki v poslu z njimi trgujeta, nato pa jih preneseta brez omejitev in so lahko vsi vrednostni papirji v istem razredu, saj so zadevni vrednostni papirji zamenljivi.

2. Šteje se, da s prenosljivimi vrednostnimi papirji, za katere velja omejitev pri prenosu, ni mogoče prosto trgovati v skladu z odstavkom 1, razen če ni verjetno, da bi ta omejitev povzročila motnje na trgu. Lahko se šteje, da se s prenosljivimi vrednostnimi papirji, ki niso v celoti plačani, prosto trguje, če je bil dosežen dogovor za zagotovitev, da prenosljivost takih vrednostnih papirjev ni omejena in je javno dostopnih dovolj informacij o dejstvu, da vrednostni papirji niso v celoti plačani, in o posledicah tega dejstva za delničarje.

Člen 2

Prenosljivi vrednostni papirji – pošteno, pravilno in učinkovito trgovanje

1. Pri ocenjevanju, ali je s prenosljivim vrednostnim papirjem mogoče trgovati na pošten, pravilen in učinkovit način, regulirani trg upošteva informacije, ki jih je treba pripraviti v skladu z Direktivo 2003/71/ES, ali informacije, ki so drugače javno dostopne, kot so:

(a) pretekle finančne informacije;

(b) informacije o izdajatelju;

(c) informacije o pregledu poslovanja.

2. Poleg odstavka 1 mora regulirani trg pri ocenjevanju, ali je s prenosljivim vrednostnim papirjem mogoče trgovati na pošten, pravilen in učinkovit način, upoštevati tudi porazdelitev navedenih delnic javnosti.

3. Pri ocenjevanju, ali je s prenosljivim vrednostnim papirjem iz točke (c) člena 4(1)(44) Direktive 2014/65/EU mogoče trgovati na pošten, pravilen in učinkovit način, regulirani trg glede na naravo vrednostnega papirja, ki se sprejema v trgovanje, upošteva, ali so izpolnjena naslednja merila:

(a) pogoji vrednostnega papirja so jasni in nedvoumni ter omogočajo povezavo med ceno vrednostnega papirja in ceno ali drugačnim merilom vrednosti osnove;

(b) cena ali drugačno merilo vrednosti osnove sta zanesljiva in javno dostopna;

(c) na voljo je dovolj javno dostopnih informacij, ki so potrebne za vrednotenje vrednostnega papirja;

(d) ureditev za določanje poravnalne cene vrednostnega papirja zagotavlja, da ta cena pravilno odraža ceno ali drugo merilo vrednosti osnove;

(e) če poravnava vrednostnega papirja zahteva ali predvideva možnost izročitve osnovnega vrednostnega papirja ali sredstva namesto gotovinske poravnave, obstajajo primerni postopki poravnave in izročitve za to osnovo, kakor tudi primerna ureditev za pridobitev ustreznih informacij o njej.

Člen 3

Prenosljivi vrednostni papirji – uradna kotacija

Šteje se, da se s prenosljivim vrednostnim papirjem, ki uradno kotira v skladu z Direktivo 2001/34/ES in katerega kotacija ni umaknjena, prosto trguje in da je z njim mogoče trgovati na pošten, pravilen in učinkovit način.

Člen 4

Enote in deleži v kolektivnih naložbenih podjemih

1. Regulirani trg pri sprejemu enot ali deležev v kolektivnih naložbenih podjemih v trgovanje zagotovi, da imajo te enote ali deleži dovoljenje za trgovanje v državi članici reguliranega trga.

2. Pri ocenjevanju, ali je z enotami ali deleži v kolektivnem naložbenem podjemu odprtega tipa mogoče trgovati na pošten, pravilen in učinkovit način, regulirani trg upošteva naslednje:

(a) porazdelitev navedenih enot ali deležev javnosti;

(b) ali obstaja ustrezna ureditev za vzdrževanje trga ali če družba za upravljanje sheme zagotavlja primerno alternativno ureditev, da vlagatelji odkupijo enote ali deleže;

(c) v primeru investicijskih skladov, ki kotirajo na borzi: ali poleg ustreznih ureditev za vzdrževanje trga obstajajo primerne alternativne ureditve, da vlagatelji odkupijo enote ali deleže, vsaj v primerih, kadar se vrednost enot ali deležev bistveno razlikuje od neto vrednosti sredstva;

(d) ali je vrednost enot ali deležev vlagateljem prikazana dovolj pregledno, in sicer z rednim objavljanjem neto vrednosti sredstev.

3. Pri ocenjevanju, ali je z enotami ali deleži v kolektivnem naložbenem podjemu zaprtega tipa mogoče trgovati na pošten, pravilen in učinkovit način, regulirani trg upošteva naslednje:

(a) porazdelitev navedenih enot ali deležev javnosti;

(b) ali je vrednost enot ali deležev vlagateljem prikazana dovolj pregledno, in sicer z objavo informacij o naložbeni strategiji sklada ali z rednim objavljanjem neto vrednosti sredstev.

Člen 5

Izvedeni finančni instrumenti

1. Pri ocenjevanju, ali je s finančnim instrumentom iz točk 4 do 10 oddelka C Priloge I k Direktivi 2014/65/EU mogoče trgovati na pošten, pravilen in učinkovit način, regulirani trg preveri, ali so izpolnjeni naslednji pogoji:

(a) pogoji v pogodbi, s katero je ustanovljen finančni instrument, so jasni in nedvoumni ter omogočajo povezavo med ceno finančnega instrumenta in ceno ali drugačnim merilom vrednosti osnove;

(b) cena ali drugačno merilo vrednosti osnove sta zanesljiva in javno dostopna;

(c) na voljo je dovolj javno dostopnih informacij, ki so potrebne za vrednotenje izvedenega finančnega instrumenta;

(d) ureditev za določanje poravnalne cene pogodbe zagotavlja, da ta cena pravilno odraža ceno ali drugo merilo vrednosti osnove;

(e) če poravnava vrednostnega papirja zahteva ali predvideva možnost izročitve osnovnega vrednostnega papirja ali sredstva namesto gotovinske poravnave, obstajajo primerni postopki za pridobitev ustreznih informacij o tej osnovi in primerni postopki poravnave in izročitve zanjo.

2. Točka (b) odstavka 1 tega člena ne velja za finančne instrumente iz točk 5, 6, 7 in 10 oddelka C Priloge I k Direktivi 2014/65/EU, če so izpolnjeni naslednji pogoji:

(a) pogodba o ustanovitvi navedenega instrumenta bo verjetno zagotovila sredstva, da se trgu razkrijejo cena ali druga merila vrednosti osnove ali da se mu omogoči, da jih oceni, če ta cena ali merilo vrednosti sicer nista na voljo javnosti;

(b) regulirani trg zagotovi obstoj ustreznih nadzornih ureditev za spremljanje trgovanja in poravnave s takimi finančnimi instrumenti;

(c) regulirani trg zagotovi, da se poravnava in izročitev, bodisi fizična izročitev ali gotovinska poravnava, izvedeta v skladu s pogodbenimi pogoji navedenih finančnih instrumentov.

Člen 6

Emisijski kuponi

Vsak emisijski kupon iz točke 11 oddelka C Priloge I k Direktivi 2014/65/EU, za katerega je ugotovljeno, da je skladen z zahtevami Direktive 2003/87/ES, je brez dodatnih zahtev upravičen do sprejema v trgovanje na reguliranem trgu.

Člen 7

Preverjanje obveznosti izdajatelja

1. Regulirani trgi sprejmejo in na svoji spletni strani objavijo postopke za preverjanje, ali izdajatelj prenosljivega vrednostnega papirja izpolnjuje svoje obveznosti po pravu Unije.

2. Regulirani trgi zagotovijo, da se izpolnjevane obveznosti iz odstavka 1 učinkovito preverja v skladu z naravo preverjanih obveznosti, in sicer ob upoštevanju nadzornih nalog, ki jih opravljajo zadevni pristojni organi.

3. Regulirani trgi zagotovijo, da postopki iz odstavka 1 opisujejo:

(a) postopke, ki jih regulirani trgi uporabljajo za doseganje rezultata iz odstavka 1;

(b) kako lahko izdajatelj reguliranemu trgu najbolje dokaže izpolnjevanje svojih obveznosti iz odstavka 1.

4. Regulirani trgi zagotovijo, da je izdajatelj seznanjen z obveznostmi iz odstavka 1 ob sprejetju izdajateljevega prenosljivega vrednostnega papirja v trgovanje in na njegovo zahtevo.

Člen 8

Olajševanje dostopa do informacij

Regulirani trgi imajo vzpostavljene postopke, ki so preprosto dostopni, brezplačni in objavljeni na njihovem spletnem mestu, da bi svojim članom ali udeležencem olajšali dostop do informacij, objavljenih v skladu s pravom Unije.

Člen 9

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od datuma, navedenega v drugem pododstavku člena 93(1) Direktive 2014/65/EU.

Ta uredba je v celoti zavezujoča in se neposredno uporablja v vseh državah članicah. V Bruslju, 24. maja 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Direktiva 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje in o spremembi Direktive 2001/34/ES (UL L 345, 31.12.2003, str. 64).

(3) Direktiva 2001/34/ES Evropskega parlamenta in Sveta z dne 28. maja 2001 o sprejemu vrednostnih papirjev v uradno kotacijo na borzi in o informacijah, ki jih je treba objaviti v zvezi s temi vrednostnimi papirji (UL L 184, 6.7.2001, str. 1).

(4) Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (UL L 302, 17.11.2009, str. 32).

(5) Direktiva 2011/61/EU Evropskega parlamenta in Sveta z dne 8. junija 2011 o upraviteljih alternativnih investicijskih skladov in spremembah direktiv 2003/41/ES in 2009/65/ES ter uredb (ES) št. 1060/2009 in (EU) št. 1095/2010 (UL L 174, 1.7.2011, str. 1).

(6) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(7) Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Sveta in Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).

(8) Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na organiziranem trgu, in o spremembah Direktive 2001/34/ES (UL L 390, 31.12.2004, str. 38).

(9) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(10) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).